Tina esimene ülesanne õpilasetele oligi kinnine ümbrik, kus oli sees teadmata hulk raha. Ülesande täitmiseks oli küll nädal aega, aga täpselt sel hetkel, kui sa avad ümbriku, pead sa selle rahaga kahe tunniga tegema nii palju juurde, kui võimalik. Palju  raha ümbrikus oli? Viis dollarit.    Asjal on mitu mõtet. Esimene mõte on tekitada sinus tunne, et sa pead oma peaga midagi kiiresti välja mõtlema, et raha teenida. Sellise asja harjumuseks tegemine aitab sul näha võimalusi kõikjal, kus sa käid, olenemata sellest, mida sa teed. Ja kuna me teame, et enamus ideedest on ärilises mõttes kõlbmatud ning edu on statistika, on see harjumus üks eduka ettevõtja eeldusi.    Aga ka see ei ole peamine. Mängu võitjad olid need, kes ei lasknud ennast  sellest 5 dollarist piirata. Keegi ei öelnud, et sa pead ainult selle raha piires mõtlema. Inimesed panid käiku oma oskused ning teadmised ja teenisid ilma esialgset 5 dollarit kasutamata mitusada dollarit. See, et sul ei ole vajalikke ressursse, ei ole kunagi piisav vabandus asjadega mitte tegelemiseks.    Et asi ei oleks ainult rahaliselt mõõdetav, muutis Tina hiljem natuke ülesannet. Ta ei andnud enam meeskondadele raha, vaid väikeseid asju nagu kirjaklambrid ja kummipaelad, ning võitjaks on  see, kes on loonud kõige rohkem väärtust. Väärtust ei pea mõõtma alati rahas. Ka õppetund võib olla väärtuslik, teise inimese õnnelikuks tegemine on väärtuslik. Üks meeldejäävamaid projekte oli Do-bands käepaelad. Inimene ütles ühe asja, mida ta oli juba kaua aega teha tahtnud. See kirjutati kummipaelale ning pandi ümber tema käe. Seda paela ei tohtinud enne ära võtta, kui see asi oli tehtud. Emad kaugel kodudes said oma kaugel õppivatelt lastelt sel päeval päris mitu kõnet ja kas see ei ole mitte väärtuslik?    Kogu asja mõte on aga ise kogeda loomise ja sõltumatuse tunnet ning saada aru, kas see on see, mida sa tegelikult teha tahad. Kui sa ei ole veel üldse millegagi katsetanud, siis võta oma julgemate sõpradega päeva ülesandeks midagi väärtuslikku luua. Alustage sellest, mis kõigile hea, aga jõudke kindlasti ka selleni, mis teile raha tooks. Ja anna kindlasti oma tegemistest ja kogemustest teistele ka teada.